María Ángeles García Ferrero

Maria Angeles Garcia Ferrero (Leon, 1991) matematikari eta ikerlaria da, eta 2019ko Rubio de Francia Saria irabazi zuen.

 Bizitza 
Garcia Ferrero Leonen jaio zen 1991n. Zientzia Fisikoetan lizentziatu zen Valladolideko Unibertsitatean. Gainera, FPI Severo Ochoa beka bat lortu zuen eta hiru hilabeteko egonaldia egin zuen Minnesotako Unibertsitatean. 2018an Matematikan doktoratu zen Madrilgo Unibertsitate Konplutentsean, honako tesiarekin: Global approximation theorems for partial differential equations and applications (Hurbilketa globalaren teorema, deribatu partzialetako ekuazioetarako eta aplikazioetarako).

 Lan ibilbidea 
Doktoretza osteko ikerketarako plaza eman zioten Leipzigeko Natur Zientzietako Matematikako Max Planck Institutuan, Alemanian. 2020an, García Ferrero Heidelbergeko Unibertsitateko Matematika Aplikatuko Instituturako lanean hasi zen.

Bere lanaren zati bat deribatu partzialetako ekuazioen eremuan garatu du. Testuinguru horretan, beroaren ekuaziorako hurbilketa globalaren teoria garatu zuen, eta puntu beroen eta gainazal isotermoen azterketan aplikatu zuen, Matematika Zientzien Institutuko Alberto Enciso eta Daniel Peralta ikertzaileekin batera.

 Aintzatespenak 
Ikasle zela, García Ferrerok urrezko domina lortu zuen Kimikako eta Fisikako olinpiada nazionaletan, eta brontzezko domina Kimikako Iberoamerikan; horrez gain, Karrera Amaierako Sari Nazionala eta Sari Berezia ere lortu zituen.

2019an, Vicent Caselles Sarietako bat lortu zuen, Espainiako Matematikako Errege Elkartea sozietateak eta BBVA Fundazioak emandakoa, zientzia-karreraren lehen urteetan matematikaren arloan ikertzaile gazteen sormena, originaltasuna eta lorpenak aitortzeko.

Urtebete geroago, Real Sociedad Matemática Españolak 2019ko José Luis Rubio de Francia Saria eman zion aho batez. Sari honek Madrilgo Unibertsitate Autonomoaren eta Zaragozako Unibertsitatearen babesa du, eta 32 urte arteko ikertzaileek, espainiarrek zein Espainian lan egin dutenek, matematikaren arloan egindako lan zientifikoa eta ekarpen garrantzitsuak saritzen ditu. Garcia Ferrero izan zen sari hau lortu zuen bigarren emakumea, Maria Pe Pereira matematikari eta ikertzailearen atzetik (2012an lortu zuen).

 Erreferentziak 

 Kanpo estekak 

 María Ángeles Garcíaren webgunea

Kategoria:Leondarrak

Kategoria:Espainiako matematikariak
Kategoria:Emakume matematikariak
Kategoria:Espainiako ikertzaileak
Kategoria:Emakume ikertzaileak